als_Latn dik_Latn sag_Latn
Në komunën e Podujevës ndodhi fatkeqësisht edhe një rast tjetër i sulmit të personave në vendin e tyre të punës. Zyrtarët e autoritetit pyjor Shaban Jupolli dhe Sokol Rexhepi janë sulmuar në terrenin pyjor të fshatit Turuqicë, përkatësisht në vendin e quajtur Kojuh nga prerës ilegal, të cilët i kishin zënë në flagrancë duke prerë dru në pronësi shtetërore. Njëri nga personat që ka marrë pjesë në rrahje është identifikuar nga zyrtarët e sulmuar si anëtar i familjes të Sadri Bajgorës nga fshati Herticë, lagja e Surdullit.
Me këtë rast pylltari Shaban Jupolli ka pësuar lëndime trupore. Sipas deklaratave të pylltarëve dy sulmuesit mbanin në dorë mjete të forta druri, kurse i treti mbante në dorë një kazmë. Në momentin kur pylltari tjetër Sokol Rexhepi ka thirrur me telefon stacionin policor të Podujevës, sulmuesit nga frika kanë ndërprerë sulmin ndaj tyre dhe kanë ikur me traktor, kurse më vonë ka arritur policia në vendin e ngjarjes për ta hetuar rastin, ndërsa pylltarit të rrahur Shabanit i është ofruar trajtim mjekësor në Stacionin e Emergjencës në Podujevë dhe pastaj në QKUK në Prishtinë.
Lidhur me këtë rast Drejtoria e Bujqësisë Pylltarisë dhe Zhvillimit Rural e Komunës së Podujevës u janë drejtuar të gjitha organeve kompetente qendrore e lokale që të merren masa adekuate për tu mbrojtur zyrtarët pyjor nga sulmet fizike dhe kërcënimet që po u bëhen nga ana e prerësve ilegal të pyjeve dhe kontrabanduesve që merren me masë drusore për shitje.
als_Latn als_Latn als_Latn